Ministru kabineta noteikumu projekta „Grozījumi Ministru kabineta 2008.gada 25.augusta

**noteikumos Nr.677 „Noteikumi par iedzīvotāju ienākuma nodokļa paziņojumiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2011.gada 8.septembra likums „Grozījumi likumā „Par iedzīvotāju ienākuma nodokli””. |
| 2. | Pašreizējā situācija un problēmas | Šobrīd likums „Par iedzīvotāju ienākuma nodokli” paredz, ka ienākuma izmaksātājs nosūta Valsts ieņēmumu dienestam paziņojumu par fiziskajai personai izmaksātajām summām, kā ar izsniedz minēto paziņojumu bez pieprasījuma valsts amatpersonai, darbiniekam – pēc pieprasījuma. Paziņojuma veidlapu paraugi saskaņā ar likumā noteikto deleģējumu ir noteikti Ministru kabineta 2008.gada 25.augusta noteikumos Nr.677 „Noteikumi par iedzīvotāju ienākuma nodokļa paziņojumiem” (turpmāk – noteikumi).  Tā kā atbilstoši Valsts pārvaldes iestāžu nodarīto zaudējumu atlīdzināšanas likumam nesaņemtās darba samaksas izmaksātājs un aprēķinātājs ir atšķirīgas personas, zaudējuma atlīdzinājuma izmaksātājs nevar atbildēt par veikto ienākuma aprēķinu un to pamatotību. Līdz ar to par personām, kurām ir piešķirts zaudējuma atlīdzinājums nesaņemtās darba samaksas veidā, iepriekš minētais paziņojums netiek iesniegts, jo ienākuma izmaksātāja rīcībā nav visa nepieciešamā informācija, lai aizpildītu noteikumu 1.pielikumu.  Tādējādi ir nepieciešams noteikt, ka darba devējs, kuram saskaņā ar Valsts pārvaldes iestāžu nodarīto zaudējumu atlīdzināšanas likumu uzdots atlīdzināt darba ņēmējam nesaņemtos darba ienākumus, noteikumu 1.pielikumu aizpilda daļēji un vienlaikus ar iestādes lēmuma vai tiesas nolēmuma norakstu iesniedz minēto pielikumu Valsts pārvaldes iestāžu nodarīto zaudējumu atlīdzināšanas likumā noteiktajam zaudējuma atlīdzinājuma izmaksātājam.  Ņemot vērā, ka grozījumi Valsts pārvaldes iestāžu nodarīto zaudējumu atlīdzināšanas likumā, kā arī likumā „Par iedzīvotāju ienākuma nodokli” stājās spēkā ar š.g.1.oktobri, savukārt pakārtotais normatīvais akts – grozījumi noteikumos – var stāties spēkā tikai pēc likuma grozījumu spēkā stāšanās, nepieciešams noteikt arī kārtību, kādā paziņojums par fiziskai personai izmaksātajām zaudējuma atlīdzinājuma summām tiek nosūtīts par laika posmu līdz brīdim, kad spēkā stājas grozījumi noteikumos.  Pēc grozījumu veikšanas likumā „Par iedzīvotāju ienākuma nodokli” noteikumos ir normas, kuras nepieciešams precizēt, jo likumā „Par iedzīvotāju ienākuma nodokli” vairs netiek lietots termins „Valsts ieņēmumu dienesta teritoriālā iestāde”. Ņemot vērā informācijas sistēmu pilnveidošanos, likums „Par iedzīvotāju ienākuma nodokli” vairs neparedz nodokļa maksātāja kodā ietvert dzīvesvietas kodu.  Šobrīd noteikumos nav paredzēts ienākuma veida kods ārvalstīs gūtam ar nodokli neapliekamam algota darba ienākumam, ja darba devējs ir Latvijas rezidents. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekts paredz, ka darba devējs, kuram saskaņā ar Valsts pārvaldes iestāžu nodarīto zaudējumu atlīdzināšanas likumu uzdots atlīdzināt darba ņēmējam nesaņemtos darba ienākumus, bet kurš pats neveic zaudējuma atlīdzinājuma izmaksu, aizpildīs noteikumu 1.1.punktā minēto paziņojumu līdz piecpadsmitajai rindai (sākot ar informāciju par ienākuma saņēmēju), parakstīs un vienlaikus ar iestādes lēmuma vai tiesas nolēmuma norakstu iesniegs minēto paziņojumu Valsts pārvaldes iestāžu nodarīto zaudējumu atlīdzināšanas likumā noteiktajam zaudējuma atlīdzinājuma izmaksātājam.  Savukārt, Valsts pārvaldes iestāžu nodarīto zaudējumu atlīdzināšanas likumā noteiktais zaudējuma atlīdzinājuma izmaksātājs triju darba dienu laikā no zaudējuma atlīdzinājuma izmaksas dienas iesniegs noteikumu 1.1.punktā minēto paziņojumu Valsts ieņēmumu dienestā un nosūtīs ienākuma saņēmējam. Lai nodrošinātu nepieciešamo apriti arī par laika posmu no 2011.gada 1.oktobra līdz šo noteikumu spēkā stāšanās dienai, noteikumu projekts paredz, ka par minēto laika posmu darba devējs, kuram saskaņā ar Valsts pārvaldes iestāžu nodarīto zaudējumu atlīdzināšanas likumu uzdots atlīdzināt darba ņēmējam nesaņemtos darba ienākumus, noteikumu 1.1.punktā minēto paziņojumu šajos noteikumos noteiktajā kārtībā aizpilda un nosūta zaudējuma atlīdzības izmaksātājam piecu darbadienu laikā no šo noteikumu spēkā stāšanās dienas.  Lai izvairītos no iedzīvotāju ienākuma nodokļa nomaksas, noteikumu 1.pielikuma tabulas „1.Ienākuma veida kodi” 1.punkts tiek papildināts ar jaunu kodu, kas paredzēts gadījumā, ja tiek gūts ar nodokli neapliekams algota darba ienākums ārvalstī un darba devējs ir Latvijas rezidents.  Noteikumos veikti arī tehniska rakstura precizējumi – svītrota atsauce uz Valsts ieņēmumu dienesta teritoriālo iestādi, kā arī nodokļa maksātāja dzīvesvietas kodu, jo likumā „Par iedzīvotāju ienākuma nodokli” vairs nav šādu prasību. |
| 5. | Projekta izstrādē iesaistītās institūcijas | Valsts ieņēmumu dienests. |
| 6. | Iemesli, kādēļ netika nodrošināta sabiedrības līdzdalība | Noteikumu projekts paredz tehniskus grozījumus, kas izriet no grozījumiem citos normatīvajos aktos. Tādējādi sabiedrības līdzdalība nebija nepieciešama. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Valsts pārvaldes iestāde, pašvaldības iestāde, cita atvasināta publisko tiesību juridiskā persona vai publiskā aģentūra, kura saskaņā ar Valsts pārvaldes iestāžu nodarīto zaudējumu atlīdzināšanas likumu izmaksā maksātājam zaudējumu atlīdzinājumu, kas ir saistīts ar darba (dienesta) attiecībām vai to pārtraukšanu.  Darba devēji - Latvijas rezidenti, kuri nosūta darbiniekus darbā ārvalstīs. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

Anotācijas III, IV, V, VI un VII sadaļa – projekts šīs jomas neskar.

Finanšu ministrs A.Vilks

29.11.2011

767

Veinberga 67083848

Inese.Veinberga@fm.gov.lv